 Aịzaya 35  Ala ịkpa na ógbè mmiri na-adịghị ga-enwe aṅụrị, mbara ọzara ga-aṅụrị ọṅụ, waakwa okooko dị ka okooko safrọn.Ọ ghaghị ịwa okooko, ọ ga-aṅụrịkwa ọṅụ nke ukwuu, tiekwa mkpu ọṅụ. A ga-enye ya ebube nke Lebanọn, na ịma mma nke Kamel na nke Sharọn. A ga-enwe ndị ga-ahụ ebube Jehova, bụ ịma mma nke Chineke anyị.Meenụ ka aka na-adịghị ike dị ike, meekwanụ ka ikpere na-ama jijiji sie ike.Sịnụ ndị na-echegbu onwe ha: Dịnụ ike. Unu atụla egwu. Lee! Chineke unu ga-abịa ịbọ ọbọ, Chineke ga-abịa ịkwụ ụgwọ. Ya onwe ya ga-abịa zọpụta unu.Mgbe ahụ ka a ga-emeghe anya ndị ìsì, a ga-emeghekwa ntị nke ndị ntị chiri.Mgbe ahụ ka onye ngwọrọ ga-awụli elu dị ka oké ele, ire onye ogbi ga-etikwa mkpu ọṅụ. Nihi na mmiri ga na-agbapụta nala ịkpa, mmiri iyi ga na-agbapụtakwa na mbara ọzara.Ala kpọrọ nkụ ga-adị ka ọdọ mmiri nke ahịhịa amị jupụtara, ala mmiri na-adịghị ga-adịkwa ka isi mmiri. Ahịhịa ndụ na ahịhịa amị na ahịhịa papaịrọs ga-adị nebe nkịta ọhịa na-ebi, bụ ebe ha na-anọ ezuru ike.Okporo ụzọ ga-adị nebe ahụ, ee, ụzọ ga-adị; a ga na-akpọ ya Ụzọ nke Ịdị Nsọ. Onye na-adịghị ọcha agaghị esi na ya gafee. Ọ ga-abụ maka onye na-eje ije nụzọ ahụ, ọ dịghịkwa ndị nzuzu ga-awagharị na ya.Ọ dịghị ọdụm ga-anọ nebe ahụ, ụdị anụ ọhịa ọ bụla nke na-adọgbu adọgbu agaghị abata na ya. Ọ dịghị nke a ga-ahụ nebe ahụ; ọ bụ ndị a gbatara agbata ga na-eje ije nebe ahụ.Ndị Jehova gbapụtara ga-alọta, tirikwa mkpu ọṅụ bata na Zayọn; ha ga na-aṅụrịkwa ọṅụ ruo mgbe ebighị ebi. Ha ga-enwe obi ụtọ na ọṅụ, iru uju na ịsụ ude ga-agbafu. 